b'\n_START_ARTICLE_\nBerenguer de Peralta\n_START_SECTION_\nVida\n_START_PARAGRAPH_\nVa n\xc3\xa9ixer a Lleida o, segons altres fonts, a Monts\xc3\xb3. De molt jove va ser nomenat canonge de Lleida, on va ser elegit bisbe el 1255, a la mort de Guillem de Barber\xc3\xa0. Es resist\xc3\xad a acceptar el c\xc3\xa0rrec, per\xc3\xb2 hi ha const\xc3\xa0ncia documental de la seva actuaci\xc3\xb3 episcopal el maig de 1256. L\'octubre del mateix any, per\xc3\xb2, va morir amb fama de santedat. Havia pres l\'h\xc3\xa0bit dominic.\n_START_SECTION_\nVeneraci\xc3\xb3\n_START_PARAGRAPH_\nHa estat l\'\xc3\xbanic bisbe de Lleida que ha merescut honors d\'altar: va ser honorat com a beat i reb\xc3\xa9 culte a la catedral, i en alguns dels llibres de la lit\xc3\xbargics de la seu se l\'anomena "sant Berenguer". La portada del bra\xc3\xa7 nord del creuer de la Seu Vella, la m\xc3\xa9s propera al sepulcre, rebia el nom de "porta de Sant Berenguer"._NEWLINE_A les misses solemnes el diaca no nom\xc3\xa9s encensava l\'altar sin\xc3\xb3 tamb\xc3\xa9 el sepulcre del bisbe. Igualment, en algunes processons per l\'interior de la catedral, la tomba del bisbe era una de les estacions obligades._NEWLINE_La conquesta de la ciutat per les tropes de Felip V d\'Espanya en 1707 va acabar amb tot aix\xc3\xb2: la Seu Vella de Lleida va ser convertida en magatzem i el culte lit\xc3\xbargic i p\xc3\xbablic va ser suprimit. Amb el temps, el sepulcre va desapar\xc3\xa8ixer i avui no se\xe2\x80\x99n conserven restes.'